钦定古今图书集成/明伦汇编/氏族典/第625卷 > 拓跋世遵
## 钦定古今图书集成/明伦汇编/氏族典/第625卷 > 拓跋世遵

按《魏书阳平王传》：“阳平王熙子他，他子吐万，吐万子
显。显子世遵袭爵。世宗时拜前军将军，行幽州事，兼
西中郎将，又行青州事，寻迁骁骑将军，出为征卤将
军，幽州刺史。世遵性清和，推诚化导，百姓乐之。肃宗
时以本将军为荆州刺史，寻加前将军。初在汉阳，复
有声绩，后颇行货贿，散费边储，由是声望有损，沔南
蛮首及襄阳民望入密信引世遵，请以襄阳内附。”世
遵表求赴应，朝议从之。诏加世遵持节、都督荆州及
沔南诸军事、平南将军，加散骑常侍，馀如故。遣洛州
刺史伊瓫生、冠军将军、鲁阳太守崔模为别将，率步
骑二万受世遵节度。军至汉水，模等皆疑不渡。世遵
怒，临之以兵，模乃济。而内应者谋泄，为萧衍雍州刺
史所杀，筑门以自固。模焚襄阳邑郭，烧杀数万口。会
是夜，大风雨雪，模等班师，士卒冻死十二三。世遵及
瓫生模，并坐免官。后除散骑常侍、平北将军、定州刺
史，百姓安之。孝昌元年，薨于州。赠散骑常侍、征西将
军、雍州刺史，谥曰康王。